Document ID: 32011R0059

РЕГЛАМЕНТ (ЕС) № 59/2011 НА КОМИСИЯТА
от 25 януари 2011 година
за откриване и управление на тарифни квоти на Съюза за вина с произход от Република Сърбия
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144, параграф 1 във връзка с член 4 от него,
като има предвид, че:
(1)
Подписаното на 29 април 2008 г. Споразумение за стабилизиране и асоцииране между Европейските общности и техните държави-членки, от една страна, и Република Сърбия, от друга страна (наричано по-нататък „Споразумение за стабилизиране и асоцииране“), е в процес на ратификация.
(2)
Във Временното споразумение за търговия и свързани с търговията въпроси между Европейската общност, от една страна, и Република Сърбия, от друга страна (2) (наричано по-нататък „Временното споразумение“), одобрено на 29 април 2008 г. с Решение 2010/36/ЕО на Съвета (3), се предвижда ранното прилагане на търговските и свързаните с търговията разпоредби на Споразумението за стабилизиране и асоцииране.
(3)
Във Временното споразумение и Споразумението за стабилизиране и асоцииране се предвижда, че вината с произход от Сърбия могат да бъдат внасяни в Европейския съюз, в рамките на тарифните квоти на Съюза и при условие че не се изплащат експортни субсидии от Сърбия за тези количества, с нулева ставка на митото.
(4)
Комисията следва да приеме мерките за прилагане за откриването и управлението на посочените тарифни квоти на Съюза.
(5)
С Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (4) са установени правилата за управление на тарифните квоти, които ще се използват в хронологичен ред според датите на приемане на митническите декларации.
(6)
Необходимо e да се следи по-специално за осигуряването на равен и непрекъснат достъп на всички вносители от Съюза до споменатите тарифни квоти и за прилагането без прекъсване на предвидената нулева ставка на митото за тези квоти по отношение на целия внос на съответните продукти във всички държави-членки до изчерпване на квотите. За да се гарантира ефективността на общото управление на тези квоти, следва да няма пречка да се разреши на държавите-членки да теглят от квотите необходимите количества, съответстващи на действителния внос. Комуникацията между държавите-членки и Комисията следва, доколкото е възможно, да се извършва по електронен път.
(7)
Настоящият регламент следва да се прилага от 1 февруари 2010 г. - датата на влизане в сила на Временното споразумение - и да продължи да се прилага след датата на влизане в сила на Споразумението за стабилизиране и асоцииране.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
1. Открива се тарифна квота за внос при нулева ставка на митото за вина, внасяни в Европейския съюз и с произход от Република Сърбия, както е посочено в приложението.
2. Митото с нулева ставка се прилага при следните условия:
а)
внасяните вина се придружават от доказателство за произход, както е предвидено в протокол 2 към Временното споразумение и към Споразумението за стабилизиране и асоцииране;
б)
внасяните вина не се ползват от експортни субсидии.
Член 2
Посочената в член 1 тарифна квота се управлява от Комисията в съответствие с членове 308а, 308б и 308в от Регламент (ЕИО) № 2454/93.
Член 3
Държавите-членки и Комисията си сътрудничат тясно, за да гарантират спазването на настоящия регламент.
Член 4
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 февруари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 януари 2011 година.

Labels: 3
17
18